87 vas ná geweld in VrystaatHertzogville. Foto: Facebook via Ali Nkitseng. Die Vrystaat het die afgelope week gebuk gegaan onder verskeie gevalle van gewelddadige protesaksie. Altesaam 87 mense is in hegtenis geneem in onderskeidelik Bothaville, Hertzogville, Reddersburg en Steynsrus. Kapt. Stephen Thakeng, woordvoerder van die polisie, het aan Maroela Media gesê jeugdiges het Sondag omstreeks 11:00 by die gemeenskapsaal in Kgotsong, Bothaville, bymekaargekom en die pad met brandende bande en padtekens versper. “Twee polisievoertuie is ook met klippe bestook en beskadig,” het Thakeng gesê. Volgens hom is twee sleepwaens van die munisipaliteit ook aan die brand gesteek. “Hulle het later die protesaksie vir die dag gestaak, maar 200 inwoners het omstreeks 06:30 Maandag by die Hlaboloha-laerskool bymekaargekom met brandende bande en het paaie weereens versper.” Lede van die polisie se eenheid vir openbare orde moes ontplooi word en 26 mense, insluitend drie minderjariges is vasgetrek. Volgens Thakeng is meer as 19 winkels wat aan buitelanders behoort geplunder en drie is afgebrand. Nege van dié verdagtes het reeds in die Bothaville-landdroshof verskyn en hul saak is uitgestel tot 4 Mei wanneer hulle om borgtog sal aansoek doen. In Hertzogville het sowat 2 000 inwoners Dinsdag omstreeks 04:00 bymekaargekom en paaie na Hoopstad, Christiana en Malibogo versper met brandende bande en klippe. “Drie winkels wat deur buitelanders besit word is geplunder en nege ander is ook geplunder in Malibogo-nedersetting.” Lede van die polisie is ontplooi en 28 vroue, tussen 18 en 60 jaar oud, asook 23 mans tussen 18 en 56 jaar oud is in hegtenis geneem op ŉ klag van openbare geweld. Volgens Thakeng was daar ook nie gister enige skole oop in dié omgewing nie. Dié verdagtes sal Donderdag in die Hertzogville-landdroshof verskyn. Thakeng het gesê die situasie was Dinsdag gespanne en buitelandse sake-eienaars is deur die polisie na ŉ “veiliger plek” vergesel. In Steynsrus het inwoners gekla oor dienslewering en vir grond om geallokeer te word. “Hulle wou hê die burgemeester van Moqhaka munisipaliteit moet geroep word om hul bekommernisse te kom aanspreek,” het Thakeng gesê. ŉ Polisiewa is in dié geval ook beskadig na dit met klippe bestook is. Nege mense is in hegtenis geneem ná buitelanders se winkels weereens geplunder is. Hul sal binnekort in die Steynsrus-landdroshof verskyn. Intussen het kol. Thandi Mbambo, woordvoerder van die polisie, bygevoeg nóg een persoon is Vrydag in Reddersburg in hegtenis geneem vir openbare geweld ná protesaksie ook in dié dorp uitgebreek het. Die situasie in Reddersburg was volgens haar Woensdag weer kalm. Brig. Disebo Cezula, waarnemende bevelvoerder van Welkom, het die skade aan eiendom, plunder van winkels en die versperring van paaie ten sterkste veroordeel. Hy het bygevoeg die inwoners moet die regte prosesse volg om hul besware te opper.